ROMÂNIA

JUDEŢUL BUZĂU

MUNICIPIUL BUZĂU

CONSILIUL  LOCAL

PROCES – VERBAL

încheiat astăzi, 01 iulie 2016, orele 11,00, cu ocazia şedinţei

extraordinare a Consiliului Local al Municipiului Buzău

Astăzi, data de mai sus, prin Dispoziţia nr.345 din 27 iunie 2016, a fost convocată şedinţa extraordinară a Consiliului Local al Municipiului Buzău.

La lucrările şedinţei extraordinare au fost prezenţi 23 de consilieri din totalul celor 23 membri ai consiliului local în funcţie.
La şedinţă participă, fără drept de vot, domnul Ing. Constantin Toma, primarul municipiului Buzău şi doamna Radu Roxelana, şef serviciu cu atribuţii delegate de secretar.

De asemenea la şedinţă, participă în calitate de invitaţi:

- Dan Dudaş, director al Colegiului „Mihai Eminescu” Buzău;

- Lucian Sălcuţan, avocat în cadrul Baroului Buzău;
- Radu Nicolaie - Sebastian – Valentin, consilier primar;

- reprezentanţi mass-media locală;

alţi participanţi. 

Proiectul ordinii de zi al şedinţei extraordinare a fost adus la cunoştinţă publică în termen legal de către de către doamna Radu Roxelana, şef serviciu cu atribuţii delegate de secretar, prin intermediul presei locale şi pagina de internet şi cuprinde următoarele:     

1.- proiectul de hotărâre privind aprobarea modificării Actului Constitutiv al Societăţii Comerciale " Compania de Apă " S.A. Buzău, în sensul înlăturării oricărei şi tuturor prevederilor ce îngrădesc drepturile conferite de lege acţionarului majoritar;     

2.- proiectul de hotărâre privind aprobarea efectuării unui audit juridic şi economico-financiar al Societăţii Comerciale "Compania de Apă" S.A. Buzău în beneficiul municipiului Buzău, în calitate de acţionar majoritar al acesteia, pe cheltuiala societăţii;

3.-  proiectul de hotărâre privind revocarea mandatului domnului Stefan Nedelcu de repezentare a municipiului Buzău în Adunările Generale ale Societăţii Comerciale " Compania de Apă " S.A. Buzău şi numirea în această calitate a domnului Lucian Alexandru Sălcuţan;

4.- proiectul de hotărâre privind împuternicirea expresă a reprezentantului municipiului Buzău în Adunările Generale ale Societăţii Comerciale " Compania de Apă " S.A. Buzău să convoace şi să ţină în orice formă legală adunări generale ale acţionarilor acestei societăţi pentru aducerea la îndeplinire a proiectelor de hotărâri de la punctele 1 şi 2;

5.- proiectul de hotărâre privind aprobarea efectuării unui audit juridic şi economico-financiar al obligaţiilor prezente şi al activităţii Primăriei Municipiului Buzău pentru perioada 2012 – 2016;

6.- proiectul de hotărâre privind revocarea mandatului reprezentantului municipiului Buzău în Asociaţia de Dezvoltare Intercomunitară " Buzău 2008 " şi numirea domnului Primar Constantin Toma în această calitate.

7.-  Proiectul de hotărâre privind aplicarea în anul 2016 a prevederilor Ordonanţei de urgenţă a Guvernului nr.109/2011 privind guvernanţa corporativă a întreprinderilor publice aflate sub autoritatea Consiliului Local al Municipiului Buzău.

8.- alte probleme ale activităţii curente.

X X X

Lucrările şedinţei extraordinare a Consiliului Local al Municipiului Buzău sunt deschise de către doamna Radu Roxelana, şef serviciu cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr.345 din 27 iunie 2016, apoi anunţă cvorumul şedinţei care este de 23 consilieri prezenţi din 23 consilieri în funcţie.

Doamna Radu Roxelana, şef serviciu cu atribuţii delegate de secretar, supune aprobării plenului consiliului local procesul - verbal al şedinţei de constituire a Consiliului Local al Municipiului Buzău din data de 22 iunie 2016, cu menţiunea că acesta a fost semnat de către preşedintele de şedinţă şi de doamna Radu Roxelana, şef serviciu cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 23 de voturi pentru, domnii consilieri aprobă procesul verbal al şedinţei de constituire a Consiliului Local al Municipiului Buzău din data de 22 iunie 2016 în forma prezentată.

X X X

În continuare, doamna Radu Roxelana, adresează rugămintea domnului Lazăr Sorin, preşedintele şedinţei, să preia conducerea lucrărilor acesteia.

Domnul consilier Lazăr Sorin:

„ Bună ziua! Vă mulţumesc pentru prezenţă. Avem astăzi, pe ordinea de zi un număr de 6 proiecte de hotărâre. Propun suplimentarea ordinei de zi cu încă un proiect de hotărâre, respectiv:
- Proiectul de hotărâre privind aplicarea în anul 2016 a prevederilor Ordonanţei de urgenţă a Guvernului nr.109/2011 privind guvernanţa corporativă a întreprinderilor publice aflate sub autoritatea Consiliului Local al Municipiului Buzău.”
X X X

Preşedintele şedinţei supune la vot suplimentarea ordinei de zi, care este adoptată cu unanimitate de voturi.

X X X

Preşedintele şedinţei supune la vot ordinea de zi în forma prezentată, care este adoptată cu unanimitate de voturi.

X X X

Preşedintele şedinţei, supune atenţiei domnilor consilieri proiectul de hotărâre privind aprobarea modificării Actului Constitutiv al Societăţii Comerciale " Compania de Apă " S.A. Buzău, în sensul înlăturării oricărei şi tuturor prevederilor ce îngrădesc drepturile conferite de lege acţionarului majoritar.
Domnul consilier Ionescu Constantin:

„Domnule preşedinte, aşa cum am făcut şi în mandatul trecut la tot ceea ce ţine de Compania de Apă, faptul că sunt angajat nu voi vota aceste proiecte.”

Domnul consilier Lazăr Sorin peşedintele de şedinţă:

„Am luat la cunoştinţă.”

Domnul consilier Roşioru Silviu-Laurenţiu:

„Reprezentanţii Companiei de Apă, manager sau director, au fost invitaţi? Sunt aici? Participă la această şedinţă?”

Domnul consilier Lazăr Sorin peşedintele de şedinţă:

„Din câte am constatat la începutul şedinţei, când doamna secretar ne-a prezentat invitaţii, constat că nu este nimeni prezent din partea Companiei de Apă.”
Domnul consilier Roşioru Silviu-Laurenţiu:

 „Dar au fost invitaţi?”
Domnul consilier Lazăr Sorin peşedintele de şedinţă:

„Nu am cunoştinţă de acest lucru.”

Domnul avocat Sălcuţan:

„In ceea ce priveşte invitarea sub acest aspect vreau să vă precizez faptul că toate punctele aflate pe ordinea de zi, de astăzi, a şedinţei Consiliului Local nu privesc managementul societăţii ci calitatea de acţionar a municipiului Buzău în această societate. Nu este normal ca la dezbaterea acţionarului majoritar să fie prezenţi administratorii societăţii respective. Nu există vreo prevedere legală în acest sens.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de voturi pentru. Domnul consilier Ionescu Constantin nu participă la vot. 

X X X

Preşedintele şedinţei, supune atenţiei domnilor consilieri proiectul de hotărâre privind aprobarea efectuării unui audit juridic şi economico-financiar al Societăţii Comerciale "Compania de Apă" S.A. Buzău în beneficiul municipiului Buzău, în calitate de acţionar majoritar al acesteia, pe cheltuiala societăţii.
Domnul consilier Barbu Ion:

„Doresc să se introducă în proiectul respectiv şi perioada pentru care se efectuează auditul. Pentru care perioadă?”

Domnul consilier Lazăr Sorin peşedintele de şedinţă:

„Perioada pentru care s-a solicitat acest  audit?”
Domnul consilier Barbu Ion:

„2008, de la data înfiinţării Asociaţiei de Dezvoltare până în 2016. Aşa este corect. ”
Domnul consilier Lazăr Sorin peşedintele de şedinţă:

„Dacă propuneţi aşa, eu supun la vot.”
Domnul Constantin Toma, primarul municipiului Buzău:

„ Nu cred că sunt probleme. Vă daţi seama că trebuie încercat să aflăm tot ce este aici. Pentru că încă o dată se poate reduce real preţul apei. Şi în acelaşi timp, la nivel de calitatea apei, trebuie să facem ceva.”

Domnul consilier Barbu Ion:

„O să ajungeţi să veniţi, cum am venit eu în 2012-2016 la toate şedinţele de consiliu, cu apa murdară. Ştiu că situaţia nu este în oraş de azi de ieri şi nu puteţi să o rezolvaţi dumneavoastră într-o perioadă nici măcar de un an.”
Domnul Constantin Toma, primarul municipiului Buzău:

„Putem rezolva preţul apei.”

Domnul consilier Barbu Ion:

„Mi se pare corect să avem o perioadă trecută. Şi perioada de când Compania de Apă este inclusă în Asociaţia de Dezvoltare Intercomunitară 2008-2016.”

Domnul Constantin Toma, primarul municipiului Buzău:

„Este corect.”
Domnul consilier Lazăr Sorin peşedintele de şedinţă:

„Supun la vot propunerea domnului consilier Barbu pentru perioada din 2008 şi până în prezent.”
Propunerea este adoptată cu 22 de voturi pentru. Domnul consilier Ionescu Constantin nu participă la vot. 

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de voturi pentru. Domnul consilier Ionescu Constantin nu participă la vot. 

X X X

Preşedintele şedinţei, supune atenţiei domnilor consilieri proiectul de hotărâre privind revocarea mandatului domnului Stefan Nedelcu de repezentare a municipiului Buzău în Adunările Generale ale Societăţii Comerciale " Compania de Apă " S.A. Buzău şi numirea în această calitate a domnului Lucian Alexandru Sălcuţan;

Domnul consilier Roşioru Silviu-Laurenţiu:

„Ca reprezentant al primăriei, din câţi jurişti avem nu s-a găsit nimeni? Sau un reprezentant al primăriei care să fie în această situaţie?”

Domnul Constantin Toma, primarul municipiului Buzău:

„Vă răspund eu, pentru că eu l-am propus. Este în primul rând vorba de încredere. Domnul Lucian Sălcuţan este unul dintre cei mai buni avocaţi pe drept comercial, cel puţin din Buzău, inclusiv drept comercial făcut la Haga. A câştigat un proces foarte important într-o situaţie de firmă privată şi am reuşit până la urmă să câştigăm acel proces. Este o problemă de încredere. Să nu se supere doamna Roxelana dar la momentul acesta departamentul juridic probabil este cel mai slab, mai slab decât la Compania de Apă. În curând o să faceţi schimb de jurişti, că am înţeles că acolo sunt 15-16. Cât o firmă de avocatură. Este o problemă de încredere. Nu este nici social democrat. L-am adus în calitate de avocat şi atât. Nu să fie director general la Compania de Apă, deci va fi adus acolo un specialist şi în nici-un caz un avocat. Să nu se supere avocaţii pe mine. Este nevoie de un profesionist care trebuie să facă faţă la provocări deosebit de mari. Respectiv să îndepărteze toate costurile, care sunt acolo imense. La acest moment această firmă este profitabilă doar pentru conducere, pentru o parte din angajaţi şi pentru firmele private cu care lucrează această companie. Nu pentru buzoieni, care plătesc o mulţime de bani şi riscă să se îmbolnăvească. Dacă nu au făcut-o deja. Vă mulţumesc.”

Domnul consilier Florescu Constantin:

„Şi eu îl susţin pe domnul Sălcuţan pentru că îl cunosc şi este un profesionist în dreptul comercial, are un mandat bine definit şi am ales această variantă, sunt de acord cu această variantă aleasă de domnul primar pentru că ce a fost înainte ne-a demonstrat că din punct de vedere juridic interesele acţionarului majoritar nu au fost bine reprezentate. S-a ajuns în situaţia în care un acţionar majoritar nu poate să decidă în probleme importante, în problema apei şi în alte probleme. Este un mandat special, un mandat permis de lege şi noi îl supunem la vot din aceste considerente.”

Domnul consilier Roşioru Silviu-Laurenţiu:

„Noi nu am ştiut acest lucru, nu ne-a fost prezentat domnul Sălcuţan. Suntem lămuriţi.”

 Doamna Radu Roxelana, şef serviciu cu atribuţii delegate de secretar:
„Avem buletine de vot.”

Domnul consilier Florescu Constantin, preşedintele comisiei de validare face cunoscut rezultatul votului secret pentru numire, care este urmatorul: 21 de voturi pentru şi 2 voturi anulate.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de  voturi pentru. Domnul consilier Ionescu Constantin nu participă la vot. 

X X X

Preşedintele şedinţei, supune atenţiei domnilor consilieri proiectul de hotărâre privind împuternicirea expresă a reprezentantului municipiului Buzău în Adunările Generale ale Societăţii Comerciale " Compania de Apă " S.A. Buzău să convoace şi să ţină în orice formă legală adunări generale ale acţionarilor acestei societăţi pentru aducerea la îndeplinire a proiectelor de hotărâri de la punctele 1 şi 2;

Domnul consilier Barbu Ion:

„Dacă această perioadă nu o putem preciza, adică perioada auditului, ar trebui să se prevadă o perioadă la care să se prezinte un raport şi în acelaşi timp finalizarea dreptului de a convoca şedinţe, adunări generale doar de către reprezentantul primăriei. Mai punem un punct aici şi trecem mandatul acesta va fi încheiat la data la care s-au finalizat rapoartele. Ca să nu rămână aşa, poate să se întindă pe o perioadă foarte lungă. Convocarea de adunări generale doar de reprezentant, fără înştiinţarea consiliului local nu mi se mai pare corect. Ori completăm aici, ori mai facem o referire, ori venim cu o hotărâre de consiliu local nouă.”

Domnul avocat Sălcuţan:

„Cred că aici aş putea clarifica având în vedere natura juridică a acestor convocări. Convocările pot fi solicitate de către reprezentantul Primăriei. Convocarea propriu-zisă este făcută sau nu, de către directorul general, chiar dacă încalcă legea, el poate să nu convoace dacă nu vrea, de către Directorul General al Companiei de Apă din momentul acesta. Aceste convocări de care se face vorbire în proiect se referă la acest moment. Ele nu sunt periodice, pur şi simplu se convoacă adunare generală sau adunare generală extraordinară după caz în momentul acesta cu mandatul din cele două puncte aprobate deja. Asta înseamnă că practic mandatul de convocare va fi pentru o perioadă oarecum scurtă. Repet, eu nu am abilitatea să convoc ci pot solicita convocarea. În raport de atitudinea Companiei de Apă, respectiv a Directorului General al Companiei de Apă, care convoacă sau nu convoacă în 30 de zile, în 60 de zile Adunarea Generală pot să acţionez şi eu în consecinţă. Şi de aceea nu cred că este bine să introducem un termen, pentru că nu avem ce termen să introducem din punct de vedere legal. Legea 31 stabileşte condiţiile în care se face acestă convocare de către Directorul General nu de către reprezentant.”
Domnul consilier Barbu Ion:

„Punctul dumneavoastră de vedere clarifică perioada pentru care se face acest mandat.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 22 de voturi pentru. Domnul consilier Ionescu Constantin nu participă la vot. 

X X X

Preşedintele şedinţei, supune atenţiei domnilor consilieri proiectul de hotărâre privind aprobarea efectuării unui audit juridic şi economico-financiar al obligaţiilor prezente şi al activităţii Primăriei Municipiului Buzău pentru perioada 2012 – 2016.

Domnul consilier Barbu Ion:

„În mandatul 2008-2012 am avut puse la dispoziţie rapoartele Camerei de Conturi pentru o anumită perioadă. În toată perioada 2008-2012 acele rapoarte nu s-au finalizat. Prin urmare consider că este corect să repunem în analiză şi activitatea acestor societăţi şi a primăriei din 2008 până în 2016. O să găsiţi acele rapoarte ale Camerei de Conturi, care nu s-au finalizat cu nişte măsuri luate de către Primărie şi Consiliu Local.”

Domnul Constantin Toma, primarul municipiului Buzău:

„Aducerea la îndeplinire a deciziilor Camerei de Conturi este atributul primarului. În ceea ce mă priveşte am rămas şocat de a II-a zi în prima minută care mi-a venit de la camera de Conturi, sunt patru reprezentanţi aici, ar trebui să găsesc responsabili, să imputăm, să recuperăm 38 de miliarde până în acest moment. Domnii şi doamnele de la Curtea de Conturi mi-au spus că mai sunt încă vreo 15 puncte, mult mai grele. Bineînţeles că aceşti bani vom face toate eforturile să-i recuperăm, pentru că aşa este normal. Aveţi dreptate, am fost informat din cauza faptului că organele statului DNA, DIICOT au luat foarte multe din documentele de aici am solicitat doamnei Director David de la Camera de Conturi să-mi dea copie după toate deciziile, referate, acţiuni, procese verbale, tot ce s-a făcut să avem absolut tot oficial aici, ca să putem pune în aplicare recuperarea banilor pentru că am înţeles că sunt foarte mulţi bani de recuperat. Toate aceste documente vor merge la firma de audit, şi pe baza acestor documente firma de audit va trage nişte concluzii făcând şi verificări la faţa locului.”

Domnul consilier Barbu Ion:

„Totuşi, avem în vedere perioada 2008-2016, pentru că sunt nişte responsabilităţi puse şi în seama unor oameni.”

Domnul Constantin Toma, primarul municipiului Buzău:

„Domnule Barbu eu sunt de acord. Dacă şi colegii dumneavoastră sunt de acord.”

Domnul consilier Lazăr Sorin peşedintele de şedinţă:

„Deci domnule Barbu propuneţi pentru perioada din 2008 şi până în prezent.”

Propunerea este supusă la vot şi este adoptată cu 23 de voturi pentru. 

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de  voturi pentru. 

X X X

Preşedintele şedinţei, supune atenţiei domnilor consilieri ultimul proiect de hotărâre cu menţiunea că se va revenii la penultimul proiect după tipărirea buletinelor de vot. Proiectul de hotărâre privind aplicarea în anul 2016 a prevederilor Ordonanţei de urgenţă a Guvernului nr.109/2011 privind guvernanţa corporativă a întreprinderilor publice aflate sub autoritatea Consiliului Local al Municipiului Buzău.

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de  voturi pentru. 

X X X

Preşedintele şedinţei, supune atenţiei domnilor consilieri proiectul de hotărâre privind revocarea mandatului reprezentantului municipiului Buzău în Asociaţia de Dezvoltare Intercomunitară " Buzău 2008 " şi numirea domnului Primar Constantin Toma în această calitate.

Domnul Constantin Toma, primarul municipiului Buzău:

„Voi solicita deocamdată convocarea acestui A.D.I. şi bineînţeles cu solicitarea de a prelua preşedenţia, pentru că în acest moment adunarea generală nu se poate convoca decât cu votul A.D.I.. Deci nu poţi convoca adunarea generală unde Consiliul Local Buzău este acţionatr cu 75,6 % fără A.D.I.. Iar în A.D.I. decizia se ia cu un singur vot. Deci Consiliul Local Buzău prin Constantin Toma are un singur vot. Egal cu Calvini, cu Siriu, cu cine vreţi.”
Domnul consilier Florescu Constantin, preşedintele comisiei de validare face cunoscut rezultatul votului secret pentru numire, care este de 23 de voturi pentru.

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de voturi pentru.  

X X X

Preşedintele şedinţei revine la proiectul de hotărâre anterior, dat fiind faptul că şi acesta necesită vot secret, deoarece la articolul 3 este prevăzut constituirea comisiei de evaluare şi selecţie prealabilă a candidaţilor propuşi pentru consiliile de administraţie ale întreprinderilor comerciale în următoarea componenţă:

· Apostu Ionuţ – viceprimar;

· Neder Andrei – viceprimar;

· Gâlcă Amalia Justina - şef serviciu buget;

· Avramescu Auraş – director executiv Direcţia Economică;

· Manolache Maria – şef serviciu Resurse Umane, Prognoză;

· Isbăşoiu Marcel – consilier serviciul Resurse Umane.

Domnul consilier Roşioru Silviu-Laurenţiu:

„Domnule primar. Aceste persoane de cine au fost propuse?”

Domnul consilier Lazăr Sorin peşedintele de şedinţă:

„Propunerile au fost făcute de domnul primar.”

Domnul Constantin Toma, primarul municipiului Buzău:

„Cu materialul pe care l-am avut la îndemână.”

Domnul consilier Florescu Constantin, preşedintele comisiei de validare face cunoscut rezultatul votului secret care este următorul:

· Apostu Ionuţ – 22 de voturi pentru şi un vot împotrivă;

· Neder Andrei – 22 de voturi pentru şi un vot împotrivă;

· Gâlcă Amalia Justina - 22 de voturi pentru şi un vot împotrivă;

· Avramescu Auraş – 22 de voturi pentru şi un vot împotrivă;

· Manolache Maria – 22 de voturi pentru şi un vot împotrivă;

· Isbăşoiu Marcel – 22 de voturi pentru şi un vot împotrivă;

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 23 de voturi pentru.  

X X X

Alte probleme ale activităţii curente:

Domnul Constantin Toma, primarul municipiului Buzău:

„Vă mulţumesc doamnă consilier, domnilor consilieri, reprezentaţi pe toţi buzoienii şi reprezentăm pe toţi buzoienii şi doresc cât se va desfăşura mandatul acesta să avem şedinţe ca cea de astăzi. Să vin în faţa dumneavoastră numai cu propuneri bune. Vă mulţumesc.”
În încheiere, domnul consilier Lazăr Sorin, preşedintele şedinţei, declară închise lucrările şedinţei, mulţumind tuturor pentru participare.

Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,

      consilier  Lazăr Sorin

                                                                ŞEF SERVICIU 

                CU ATRIBUŢII DELEGATE DE SECRETAR,

  



                 Radu Roxelana

